ประกันยึกยักร่วมตั้งกองทุนลงขันพันล้าน
กองทุนประกันมหันตภัย 5 หมื่นล้าน ต้องออกแรงเข็นหนัก ภาคเอกชนขอร่วมลงขันแค่ 1,000 ล้านบาท
7 ม.ค. 2555

กองทุนประกันมหันตภัย 5 หมื่นล้าน ต้องออกแรงเข็นหนัก ภาคเอกชนขอร่วมลงขันแค่ 1,000 ล้านบาท 
นายอารีพงศ์ ภู่ชอุ่ม ปลัดกระทรวงการคลัง ในฐานะคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้หารือกับผู้บริหารบริษัทประกันภัยถึงแนวทางการจัดตั้งกองทุนประกันมหันตภัย วงเงิน 5 หมื่นล้านบาท เพื่อดูแลความเสี่ยงจากภัยต่างๆ ใน 3 กลุ่ม คือ ภาคครัวเรือน กลุ่มธุรกิจเอสเอ็มอี และกลุ่มธุรกิจขนาดใหญ่ 
กองทุนที่จัดตั้งขึ้นนี้จะรับประกันภัยธรรมชาติใน 4 ภัย คือ ภัยจากน้ำท่วม ภัยจากแผ่นดินไหว ภัยพายุ และลูกเห็บ ซึ่งวงเงิน 5 หมื่นล้านบาทนั้น เป็นแค่การประเดิมในการจัดตั้งกองทุนเบื้องต้น หากจะทำให้ครอบคลุมผู้เสียหายทั้งหมด อาจจะต้องใช้เงินทั้งสิ้น 2 แสนล้านบาท 
สำหรับเม็ดเงินที่นำมาตั้งกอง ทุนนั้น ต้องมาจากทั้งเงินรัฐบาลและของภาคเอกชน แต่เท่าที่สอบถามศักยภาพของภาคเอกชนนั้น พบว่าผู้ประกอบการสามารถร่วมลงขันในการจัดตั้งกองทุนได้เพียง 1,000 ล้านบาทเท่านั้น จึงต้องหารือในรายละเอียดกันอีกครั้ง
นายจีรพันธ์ อัศวะธนกุล นายกสมาคมประกันวินาศภัย กล่าวว่า ทางบริษัทประกันภัยคงต้องกลับไปทำรายละเอียดมาเสนอ คปภ.ใหม่ในวันอังคารที่ 10 ม.ค. 2555 โดยจะแบ่งเบี้ยประกันตามความเสี่ยงของน้ำท่วมในแต่ละพื้นที่ หรืออาจแบ่งพื้นที่เป็นโซนๆ ตามความเสี่ยงที่คาดว่าจะเกิดขึ้น
นายจีรพันธ์ กล่าวว่า ตามปกติแล้วทุนประกัน 1 ล้านบาท จะต้องจ่ายเบี้ยประกันประมาณ 1,000 บาท แต่จากยอดของประชาชนที่ถูกน้ำท่วมในรอบที่ผ่านมามีอยู่กว่า 2 ล้านครัวเรือน ดังนั้นอาจจะต้องจ่ายเบี้ยประกันในอัตราที่สูงกว่าปกติ แต่จำนวนเบี้ยที่ต้องจ่ายจะอยู่ในอัตราเท่าใดนั้น ขึ้นอยู่กับบริษัทประกันภัยแต่ละแห่งว่าจะคิดเบี้ยเพิ่มอีกเท่าไหร่จึงจะคุ้มกับความเสี่ยงที่จะเกิดขึ้น
“หากรัฐบาลสามารถจัดตั้งกองทุนประกันภัยขึ้นมาได้ จะทำให้อัตราการจ่ายเบี้ยประกันถูกลง เพราะรัฐบาลจะเข้ามารับความเสี่ยงแทน” นายจีรพันธ์ กล่าว
นายอัชพร จารุจินดา เลขาธิการคณะกรรมการกฤษฎีกา กล่าวว่า การประชุม ครม.สัปดาห์หน้า จะมีการเสนอร่าง พ.ร.ก.จัดตั้งกองทุนประกันภัย 5 หมื่นล้านบาท ให้พิจารณาควบคู่กับร่าง พ.ร.ก.กู้เงินสร้างอนาคตฯ 3.5 แสนล้านบาท ร่าง พ.ร.ก.ให้ ธปท.ปล่อยเงินกู้อัตราดอกเบี้ยต่ำ (ซอฟต์โลน) ร่วม 3 แสนล้านบาทซึ่งไม่น่ามีปัญหาอะไรเพราะทุกฝ่ายเห็นด้วยว่ามีความจำเป็น